Proposta de Estatuto para Galicia do BNG no 2005/Título III


Título III: Poderes públicos galegos
Artigo 41. Poderes Públicos
Os poderes de Galiza, que emanan do Pobo galego, exerceranse a través do
Parlamento, do Goberno de Galiza, e do Poder Xudicial.
Capítulo I: O Parlamento Galego
Artigo 42. Natureza.
1. O Parlamento representa o Pobo Galego, constitúe a institución central do
debate político, exerce a potestade lexislativa, impulsa e controla a acción
política e de goberno, e desempeña as restantes competencias que lle sexan
atribuídas no presente Estatuto ou no seu Regulamento.

2. O Parlamento é inviolábel.
Artigo 43. Composición e elección.
1. O Parlamento estará integrado por Deputados e Deputadas elexidos para un
periodo de catro anos por sufraxio universal, libre, igual, directo e secreto.

2. A Lei electoral garantirá unha equilibrada e axeitada representación territorial,
no marco dun sistema proporcional, así como a participación paritaria de homes
e mulleres.

3. Os Deputados e Deputadas, nos termos que estabeleza o Regulamento do
Parlamento, poderán formular rogos, preguntas, interpelacións e proposicións,
alén da facultade de exercitar a iniciativa lexislativa.

4. Os membros do Parlamento serán inviolábeis polos actos, votos e opinións
que emitan no exercicio do seu cargo, aínda despois de cesaren no seu
mandato. Durante o seu mandato non poderán ser detidos nin retidos polos
actos delictuosos cometidos no territorio de Galiza, agás no caso de flagrante
delito, correspondendo decidir, en todo o caso, sobre a súa inculpación, prisión,
procesamento e xuízo ao Tribunal Superior de Xustiza de Galiza. Fóra do ámbito
territorial de Galiza a responsabilidade penal será exixíbel nos mesmos termos
perante a Sala do Penal do Tribunal Supremo.
Artigo 44. Organización e réxime de funcionamento.
1. O Parlamento elixirá de entre os seus membros un Presidente ou unha
Presidenta, unha Mesa e unha Deputación Permanente.

2. O Parlamento aprobará por maioría cualificada o seu propio Regulamento que
determinará o seu réxime de sesións, a formación dos grupos parlamentares, a
elección, composición e funcionamento da Mesa e da Deputación Permanente,
así como aqueloutras cuestións que afecten aos procedementos lexislativos e de
control político e da acción de Goberno.

3. O Parlamento aprobará o seu orzamento e estabelecerá o estatuto do persoal
ao seu servizo.

4. O Parlamento funcionará en Pleno e en Comisións, que poderán ter carácter
permanente ou temporal. Nas Comisións estarán representados todos os grupos
parlamentares en proporción ao número de membros no Pleno. As Comisións
permanentes poderán ter competencia lexislativa plena, sen prexuízo da
capacidade do Pleno para avocar o seu debate e aprobación en calquera
momento do proceso lexislativo. O Parlamento poderá constituir comisións de
investigación para asuntos de interese xeral.

5. O Parlamento celebrará sesións ordinarias ou extraordinarias. As sesións
extraordinarias convocaranse polo seu Presidente a petición dunha quinta parte
dos seus membros, da Deputación Permanente ou do Goberno de Galiza.

6. Os acordos serán adoptados como regra xeral por maioría dos membros
presentes, sen prexuízo das maiorías especiais que estabeleza o presente
Estatuto ou as Leis. Para que os acordos sexan válidos o Parlamento deberá
contar coa asistencia da maioría dos seus membros.
Artigo 45. Funcións.
Ao Parlamento Galego correspóndenlle as seguintes funcións:
a. Excercer a potestade lexislativa.
b. Aprobar os orzamentos anuais, así como a planificación estratéxica plurianual.
c. Elexir, entre os seus membros, ao Presidente ou Presidenta de Galiza.
d. Impulsar e controlar a acción do Goberno Galego exixindo, de ser o caso, a responsabilidade política do Goberno e do seu Presidente.
e. Controlar a adaptación da lexislación delegada e a ratificación ou validación, no seu caso, dos Decretos lexislativos e dos Decretos leis que, en situacións de necesidade extraordinaria e urxente, promungar o Goberno.
f. Presentar Proposicións de Lei perante as Cortes Xerais ou solicitar do Goberno do Estado a adopción de Proxectos de Lei.
g. Designar aos Senadores que han de representar a Galiza no Senado, asegurando en todo o caso unha axeitada representación proporcional dos grupos parlamentares.
h. Propor os membros que han de integrar o Consello Xudicial Galego, así como no caso doutras altas institucións de Galiza, de conformidade con este Estatuto e as Leis que o desenvolvan.
i. Interpór recursos de inconstitucionalidade.
j. As demais que lle sexan asignadas por este Estatuto, polo seu Regulamento ou polas Leis.
Artigo 46. Elaboración das Leis.
1. As Leis de desenvolvemento estatutario básico regularán o desenvolvemento
dos dereitos e liberdades recoñecidos neste Estatuto, as institucións básicas de
Goberno, a ordenación territorial e administrativa básica de Galiza, o réxime
electoral e aquelas materias que sexan consideradas básicas no presente
Estatuto. A súa aprobación, derrogación ou reforma exixirá a maioría absoluta
do Pleno do Parlamento.

2. As Leis ordinarias aprobaranse por maioría simples dos asistentes, sempre
que estean presentes no momento da votación a maioría dos membros do
Parlamento.

3. O Parlamento poderá delegar no Goberno a potestade de ditar normas con
rango de lei, que receberán o nome de Decretos lexislativos.

4. A delegación lexislativa deberá outorgarse de forma expresa, para materia
concreta, con determinación expresa e precisa do seu alcanzo e con fixación de
prazo para o seu exercicio. Non poderá entenderse concedida de xeito implícito
nen por tempo indeterminado, sen que caiba tampouco a subdelegación en
autoridades distintas ou inferiores ao Goberno.

5. Cando o obxecto da delegación parlamentar for a elaboración dun texto
articulado, aprobarase unha lei de bases, que fixará os principios e criterios para
o seu exercicio, sen que en caso ningún poda autorizar o modificar a propria lei
de bases nin autorizar a emanación de normas retroactivas.

6. Se o obxecto da delegación for a redacción dun texto refundido, o Parlamento
aprobará unha lei ordinaria de delegación, que especificará o ámbito legislativo a
refundir, determinando se a delegación alcanza simplesmente a formular un
texto único, sen criazón ex novo de dereito ou se, pola contra, permite
regularizar, esclarecer e harmonizar os textos legais que han ser refundidos con
certo grao de innovación xurídica. No seu caso, a lei de delegación precisará se
a refundición pode integrar, xunto cos de rango legal, textos regulamentares.

7. O control do exercicio da lexislación delegada poderá efetuarse a meio da
ratificación parlamentar do Decreto lexislativo, sen prexuízo do control xudicial e
de calquer outro control adicional que o Parlamento poda incluir na lei de
delegación.

8. As Leis aprobadas polo Parlamento serán promulgadas polo Presidente de
Galiza e publicadas no Diario Oficial de Galiza.
Artigo 47. Iniciativa lexislativa.
1. A iniciativa lexislativa corresponde aos Deputados e Deputadas, ao
Parlamento e ao Goberno de Galiza.

2. Asimesmo, recoñécese a iniciativa popular para a presentación de
Proposicións de Lei perante o Parlamento de Galiza, naquelas materias do
ámbito competencial das institucións galegas. O seu exercicio será regulado
através dunha Lei de desenvolvemento estatutario básico.
Artigo 48. Consulta popular de decisións políticas.
1. O Parlamento, por iniciativa da maioría dos seus integrantes, poderá someter
a referéndum as decisións políticas de especial transcendencia que atinxan a
materias de ámbito competencial das institucións galegas.

2. Asimesmo, tamén poderán ser sometidas a referéndum decisións políticas de
especial transcendencia por iniciativa de, como mínimo, o 5% dos electores.
Neste caso, o Parlamento tramitará e debatirá a petición, podendo formular un
texto alternativo á iniciativa popular para ser sometido conxuntamente ao corpo
electoral.

3. Unha Lei de desenvolvemento estatutario básico regulará as distintas
modalidades de referéndum, conforme co previsto neste Estatuto, como
ferramenta para impulsar a participación política cidadán.

Capítulo II: O Presidente de Galiza
Artigo 49. A Presidencia do Goberno de Galiza.
1. O Presidente ou a Presidenta do Goberno será elixido polo Parlamento
Galego de entre os seus membros e será nomeado polo Xefe de Estado.

2. O Presidente ou a Presidenta do Parlamento, ouvida a Mesa, determinará a
data en que será convocado o Pleno para a elección do Presidente do Goberno.

3. Os Grupos Políticos con representación parlamentar apresentarán perante a
Mesa del Parlamento as propostas de candidatos e candidatas. Os candidatos e
as candidatas presentarán o seu programa ao Parlamento. Resultará elixido
Presidente ou Presidenta o candidato ou candidata que obtiver maioría absoluta
da Cámara en primeira votación ou o candidato ou candidata máis votado nas
votacións sucesivas. En todo caso, transcorridos tres meses desde as eleccións
sen se ter producido a investidura do Presidente ou da Presidenta do Goberno,
disolverase o Parlamento e convocaranse novas eleccións.

4. O Presidente ou Presidenta do Goberno será politicamente responsábel
perante o Parlamento. A Lei de desenvolvemento estatutario básico reguladora
do Goberno de Galiza determinará o alcanzo de tal responsabilidade, así como
as incompatibilidades e atribucións do Presidente.
Artigo 50. Competencias do Presidente ou Presidenta do Goberno de Galiza.
Correspóndelle ao Presidente ou Presidenta do Goberno de Galiza:
a. Dirixir e coordinar a acción do Goberno, así como ostentar a representación
de Galiza e a ordinaria do Estado en Galiza.
b. Promulgar as Leis, Decretos Lexislativos, Decretos Leis e Decretos do
Goberno de Galiza.
c. Disolver o Parlamento de Galiza mediante Decreto, que fixará a data de
convocatoria das eleccións, previa consulta e deliberación do Consello do
Goberno. En ningún caso caberá disolver a cámara se non transcorreu un ano
desde a súa constitución.
d. Suscribir acordos e convenios de colaboración con outras Comunidades
Autónomas.
e. Nomear e cesar os Conselleiros e Conselleiras.
Capítulo III: Do Goberno 
Artigo 51. O Goberno de Galiza.
1. O Goberno de Galiza é o órgano colexiado de goberno que dirixe a política
interior e exterior de Galiza, así como a Administración Pública Galega.

2. O Goberno de Galiza está composta polo Presidente, Vicepresidente ou
Vicepresidentes, se for o caso, e máis os Conselleiros.

3. Os Vicepresidentes e Conselleiros serán nomeados e cesados polo
Presidente mediante Decreto.

4. Unha Lei de desenvolvimento estatutario básico regulará a organización do
Goberno e as atribucións e o estatuto persoal dos seus compoñentes. Os seus
membros non poderán exercer outras funcións representativas que as propias
do mandato parlamentar, nin función pública distinta da que derive do seu cargo,
nin actividade profisional ou mercantil de ningunha caste.

5. O Goberno de Galiza responde politicamente perante o Parlamento de forma
solidaria, sen prexuízo da responsabilidade directa de cada un dos seus
compoñentes, pola súa xestión.

6. Os membros do Goberno, durante o seu mandato e polos actos delictuosos
cometidos no territorio de Galiza, non poderán ser detidos nin retidos a non ser
en situación de flagrante delicto, correspondendo decidir, en todo caso, sobre a
súa inculpación, prisión, procesamento e xuízo ao Tribunal Superior de Xustiza
de Galiza.

7. O Goberno cesa tras a celebración de eleccións ao Parlamento de Galiza, nos
casos de perda de confianza parlamentar, demisión ou falecemento do seu
Presidente. A Xunta cesante continuará en funcións até a toma de posesión da
novo Goberno.
Artigo 52. As competencias do Goberno de Galiza.
1. O Goberno exerce a función executiva e a potestade regulamentaria de
acordo con este Estatuto, a Constitución e as Leis.

2. Correspóndelle á Xunta ditar Decretos Lexislativos nos casos de delegación
expresa do Parlamento, axustándose ao contido da Lei de Bases que aprobe o
Parlamento. En caso ningún poderá delegarse a lexislación sobre materias
reservadas a Leis de desenvolvimento estatutario básico.

3. En caso de extrema e urxente necesidade, o Goberno poderá ditar normas
con rango de Lei que recibirán o nome de Decretos-Lei. Estas normas non
poderán regular as institucións básicas da Comunidade Autónoma, os dereitos e
libertades dos cidadáns nin o rexime eleitoral, nin afectaren a materias
reservadas ás leis de desenvolvimento estatutario básico. No prazo de 30 días
deberán someterse a debate e votación no Parlamento de Galiza, que se
pronunciará sobre a súa validación ou derrogación total ou parcial.

4. O Goberno de Galiza poderá interpór recursos de inconstitucionalidade e
presentarse ante o Tribunal Constitucional nos supostos e termos previstos na
Constitución e na Lei Orgánica do Tribunal Constitucional.
Capítulo IV: Administración pública galega
Artigo 53. A Administración pública galega.
1. A Administración pública galega serve con obxectividade os intereses xerais
da Galiza e actúa dacordo cos principios de transparencia, eficacia, interdición
da arbitrariedade, desconcentración, coordenación e boa administración, con
sometimento pleno á Lei e ao Dereito.

2. A Lei regulará o réxime xurídico das administracións galegas, o procedemento
de actuación, o estatuto dos funcionarios públicos galegas, o acceso á función
pública dacordo cos principios de igualdade, mérito e capacidade, o sistema de
incompatibilidades e as garantías para a imparcialidade no exercicio das súas
funcións.
Artigo 54. Organización territorial de Galiza.
1. Galiza organízase territorialmente en concellos e comarcas que teñen
personalidade xurídica de seu e gozan de autonomía para o exercicio das súas
funcións.

2. Os concellos son as entidades locais básicas de Galiza e as canles de
participación cidadá nos asuntos públicos. Os órganos de goberno dos concellos
integraranse por membros elixidos por sufraxio libre, segredo, igual, directo e
universal.

3. As comarcas teñen como finalidade primordial a cooperación e a coordinación
dos concellos e a prestación integral dos servizos locais necesarios para o
benestar de tódos os cidadáns galegos. Os órganos de goberno das comarcas
integraranse por representantes de tódolos concellos integrantes do mesmo.

4. Poderán crearse outras agrupacións de concellos e de comarcas coa
finalidade, entre outras, de garantir unha satisfactoria prestación de servizos, de
facilitar un axeitado exercicio das competencias e de recoñecer as
singularidades territoriais de Galiza, nomeadamente a urbana e a metropolitana.

5. A lei regulará o estatuto xurídico e as competencias das parroquias rurais
como unidade de organización e de participación no ámbito municipal.
Artigo 55. Competencia do Goberno de Galiza sobre as súas institucións territoriais de autogoberno
1. No exercicio da súa competencia exclusiva sobre réxime local, e dentro do
respecto ao principio de autonomía local, correspóndelle a Galiza:
a. A delimitación do número, territorio e poboación das entidades locais galegas.
Tanto na determinación do seu número como na súa delimitación garantirase
unha racionalización eficaz do mapa territorial e o respecto ás tradicionais
formas de convivencia e asentamento de Galiza. Con este fin o Goberno
favorecerá, nos termos que estableza a lei, os procesos de agregación
municipal.
b. A regulación do réxime electoral local.
c. A regulación básica do réxime de organización e funcionamento dos entes
locais.
d. A determinación das competencias locais, de acordo co establecido neste
Estatuto.
e. A regulación básica de todo o persoal ao servizo dos entes locais e dos seus
bens patrimoniais.
f. A regulación básica do seu réxime financeiro e fiscal, no que se garantirán os
principios de autonomía e suficiencia financeira.
g. A efectiva coordinación das competencias dos entes locais e o control de
legalidade sobre o funcionamento e actuación.

2. No exercicio das súas competencias o Goberno garantirá a participación
entidades locais nas materias que lles atinxan e respectará a diversidade
territorial e poboacional de Galiza.

3. A regulación do réxime local galego farase por Lei de desenvolvemento
estatutario básico.
Artigo 56. Relacións do Goberno de Galiza cos seus entes locais
1. As relacións entre o Goberno de Galiza e os entes locais galegos basearanse nos principios de respecto á autonomía local, subsidiariedade, complementariedade, lealdade institucional, cooperación e eficacia.

2. O Goberno de Galiza poderá delegar o exercicio das súas funcións administrativas nos entes locais recoñecidos neste Estatuto.

Artigo 57. Competencias dos entes locais
1. De acordo coa súa capacidade, corresponde aos concellos o desempeño de todas as competencias relativas á comunidade local, en tanto as leis non dispuxeren outra cousa.

2. A lei garantirá o dereito dos concellos e dos demais entes locais a participaren en cantos asuntos afecten directamente á comunidade local que os sustenta, atribuíndolles as potestades e competencias precisas. 

3. Para alén das competencias específicas que a lei determine, corresponderá en todo caso ás comarcas e entidades metropolitanas o exercicio daquelas competencias que os municipios sexan incapaces de exercer satisfactoriamente
por si proprios ou, no seu caso, en asociación con outros.

Capítulo V: Poder xudicial
Artigo 58. O exercicio do Poder Xudicial en Galiza
1. O Poder Xudicial será exercido en Galiza polos Xuíces e Maxistrados
integrantes dos Xulgados e Tribunais radicados en territorio galego.

2. Aqueles asuntos cuxa competencia pertenza en primeira instancia a un
órgano xurisdiccional galego esgotarán as sucesivas instancias procesuais en
Tribunais radicados en Galiza, cuxa competencia se extende a todas as ordes,
instancias e graos, sen prexuízo das competencias do Tribunal Supremo en
materia de unificación de doutrina, así como da competencia do Tribunal
Constitucional, do Tribunal de Xustiza da Unión Europea e do Tribunal Europeo
de Dereitos Humanos nos ámbitos que lles corresponden.

3. O Tribunal Superior de Xustiza de Galiza culminará a organización xudicial en
Galiza. Será competente para a resolución dos recursos de casación e revisión
e, en xeral, da última instancia procesual en todas as ordes, cando corresponda.
Así mesmo, resolverá os conflitos de competencia e xurisdición entre aqueles
órganos xurisdicionais galegos que non posúan outro superior xerárquico
común.

4. Con respecto aos preitos iniciados na Galiza, o Tribunal Supremo, como
órgano superior do Poder Xudicial do Estado, terá a competencia para a
unificación da doutrina nos casos que a lei determine, así como para a
resolución dos conflictos de competencia e xurisdicción entre os órganos
xurisdiccionais galegos con aqueles outros radicados fóra do territorio do País.

Artigo 59. O Consello Xudicial de Galiza
1. O goberno do Poder Xudicial no territorio galego corresponderá ao Consello
Xudicial de Galiza, que exercerá as súas funcións en colaboración co Consello
Xeral do Poder Xudicial.

2. As funcións do Consello Xudicial de Galiza, así como a súa composición e
réxime de funcionamento estabeleceranse por unha Lei de desenvolvemento
estatutario básico. En todo caso, corresponderanlle o exercicio en Galiza das
competencias que a lexislación estatal outorga ao Consello Xeral do Poder
Xudicial e, nomeadamente, as faculdades de inspección de Xulgados e
Tribunais, a consulta e informe sobre a actividade lexislativa e administrativa que
afecte ao Poder Xudicial en Galiza, a aplicación dos criterios esenciais fixados
na lexislación galega e na Lei Orgánica do Poder Xudicial a respecto da
selección, provisión, carreira, formación, réxime disciplinar e retribucións de
Xuíces e Maxistrados.

3. Integrarán o Consello Xudicial de Galiza Xuíces, Maxistrados e outros xuristas
de recoñecido prestixio que teñan desenvolvido a súa carreira de xeito
significativo na Galiza, no número que a Lei de desenvolvemento estatutario
básico determine. Parte dos seus integrantes serán propostos polo Parlamento
Galego a través dunha maioría cualificada de tres quintos, sendo os restantes,
cuxo número será inferior cando menos nun membro aos propostos polo
Parlamento Galego, designados polo Consello Xeral do Poder Xudicial.

4. O Consello Xudicial Galego elexirá, de entre os membros propostos polo
Parlamento, ao seu Presidente, que o será tamén do Tribunal Superior de
Xustiza de Galiza.
Artigo 60. O Ministerio Fiscal en Galiza
1. A organización e funcionamento do Ministerio Fiscal en Galiza será regulada
por unha Lei de desenvolvemento estatutario básico do Parlamento Galego, de
acordo cos principios sinalados na Lei Orgánica do Poder Xudicial e no Estatuto
Orgánico do Ministerio Fiscal.

2. O Fiscal Xefe de Galiza será nomeado a proposta do Parlamento de Galiza
por maioría de dous terzos.
Artigo 61. Dereitos dos cidadáns perante os Xulgados e Tribunais
1. Os poderes públicos galegos e o persoal xurisdicional e ao servizo da
Administración de Xustiza en Galiza garanten o dereito de todos os cidadáns a
accederen á xustiza en condicións de igualdade de condicións e a obteren un
xuízo xusto.

2. A xustiza será gratuita para as entidades e persoas que acrediten insuficiencia
de recursos para litigar ou para obter asesoramento legal.

Artigo 62. A Administración de Xustiza
1. Os poderes públicos galegos exercerán todas as faculdades que as Leis
Orgánicas do Poder Xudicial e do Consello Xeral do Poder Xudicial atribúen á
Administración estatal.

2. Os poderes públicos galegos fixarán a delimitación das demarcación xudiciais
e determinarán a súa planta tendo en conta, entre outros criterios, os límites dos
actuais partidos xudiciais e as características xeográficas e de poboación.

3. Por Lei de desenvolvemento estatutario básico do Parlamento de Galiza
crearanse os Corpos funcionariais ao Servizo da Administración de Xustiza,
regulando os aspectos relativos ao acceso, provisión de prazas, e estatuto
xurídico.

4. A Policía galega desenvolverá funcións de policía xudicial.

Artigo 63. As Notarías e Rexistros
Os Notarios e Rexistradores da propriedade e Mercantís serán nomeados polos
poderes públicos galegos, de conformidade coas leis que ao respecto aprobe o
Parlamento Galego dentro dos principios xerais fixados pola lexislación do
Estado. Nos concursos e oposicións para a obtención destas prazas será requisito a especialización en dereito galego e o coñecemento da lingua galega. Esta lei determinará o procedimento para que a Administración de Galiza fixe as
demarcacións correspondentes aos Rexistros da Propiedade e Mercantís e ás
Notarías, para acomodalas ás características xeográficas e poboacionais
propias do País.

Artigo 64. Política penitencial
O Parlamento de Galiza promungará unha Lei de desenvolvemento estatutario
básico reguladora do Sistema Penitencial Galego, que se inspirará nos principios
de tratamento progresivo e reinserción.

Capítulo VI: Altas institucións de Galiza
Artigo 65. O Valedor do Pobo
1. O Valedor do Pobo é o Alto Comisionado do Parlamento de Galiza para a
defensa dos dereitos e liberdades recoñecidos neste Estatuto, na Constitución e
na Declaración Universal de Dereitos Humanos e demais instrumentos
internacionais de aplicación en Galiza.

2. Será elixido polo Parlamento de Galiza para un período de seis anos entre
persoas de recoñecido prestixio profisional e social.

3. Unha lei de desenvolvemento estatutario básico estabelecerá o réxime do
Valedor do Pobo, prevendo as figuras de dous Vicevaledores, e integrando
asemade na súa organización e funcionamento aos Valedores sectoriais
previstos neste Estatuto.
Artigo 66. O Tribunal de Contas
1. O Tribunal de Contas de Galiza encárgase da fiscalización das contas e da
xestión económico-financeira e contábel e máis tamén do axuizamento en
materias desta natureza. Exercerá as súas funcións xurisdicionais e doutra caste
en relación coa execución dos programas de ingresos e gastos do sector público
da Comunidade Autónoma.

2. Unha lei de desenvolvemento estatutario básico estabelecerá o réxime do
Tribunal de Contas. Os seus maxistrados serán nomeados polo Parlamento de
Galiza por un periodo de seis anos entre especialistas de recoñecido prestixio
cun mínimo de dez anos de exercicio profisional.
Artigo 67. O Consello Consultivo de Galiza
1. O Consello Consultivo de Galiza é a instancia superior consultiva da
Comunidade Autónoma, que ditaminará sobre a adecuación estatutaria dos
proxectos e proposicións de lei e velará pola observancia do resto do
ordenamento xurídico en cantos asuntos se lle atribúan por lei de Galiza.

2. Unha lei de desenvolvemento estatutario básico estabelecerá o réxime de
organización e funcionamento do Consello Consultivo de Galiza, así como o
estatuto dos seus membros.
Artigo 68. O Consello Económico, Ecolóxico e Social
O Consello Económico, Ecolóxico e Social de Galiza é o ente que garante a
participación dos axentes económicos, sociais e ambientais na elaboración das
políticas públicas e asesora o Goberno en materia económica, social e
ambiental. O estatuto dos seus membros así como o seu rexime de organización
e funcionamento estabelecerase por lei.
Artigo 69. O Instituto de Galiza
1. O Instituto de Galiza é a institución suprema de defensa, promoción e
representación da cultura e da lingua galega. Nel se integran o Consello da
Cultura Galega, a Real Academia Galega, o Fondo Cultural Galego e outras
entidades que a lei determine.

2. Por lei do Parlamento de Galiza regularase a organización e funcións do
Instituto de Galiza e das entidades integradas nel.